Accommodation - George, Western Cape
'n Witgat is 'n boom. Maar 'n Witgat is ook 'n mens. Hierdie boek is daarom nie net nog 'n boomgids of net nog 'n versameling stories van 'n oud-veldwagter in die Krugerwildtuin nie. Witgat vertel van wit Afrikanerwees tussen ander volksgenote in 'n bepaalde tydvak, onder en tussen mooi bome van 'n mooi land. Daarom is hy boomboek, mensboek en ook 'n hoopboek.
'n Mens kan bome ruik en voel en proe. Hulle kan jou laat wonder en emosies laat beleef deur net na hulle te kyk of by hulle te wees. 'n Mens kan ook onder hulle rus. Hulle takke en dorings krap en steek ook soms. Party bome is sommer net mooi en in Jesaja klap al die bome hande.
Ek wil hê dat mense kom deel in die mooi wat ek ervaar het; beleef hoe bome my kapstokke geraak het waaraan ek dinge soos stories, belewenisse, hoop, geloof en selfs teleurstellings kon hang. Hoe bome vir my koel skaduwees gemaak het. Die partykeer se brand van dorings word ook nie weggepraat nie.